Näin kuvataan maailman suurin makrokuva – tarkkuutta terapikseli
Kookos lähikuvassa. GIGAmacron tuleva terapikselin kuva sisältää todennäköisesti myös näitä kuituja, mutta vielä lähempää. (KUVA: GIGAmacro)
Julkaistu: 7.8.2014 14:51 , Päivitetty: 7.8.2014 14:51
Jos saisit kuvata 1 000 000 000 000 pikselin kokoisen makrokuvan, mitä valitsisit lähitarkasteluun?
GIGAmacro kertoohttp://gigamacro.com/terapixel/ aikomuksestaan kuvata SIGGRAPH 2014 -konferenssissa toistaiseksi suurimman makrokuvan maailmassa.
Makrokuvasta tulee terapikselin kokoinen, eli se koostuu 1 000 000 000 000 pikselistä. Vaikka terapikselin kokoisia kuvia on väitetysti otettu ennenkin, tästä tulee maailman ensimmäinen makrokuva näin suuressa koossa.
Kuvan aiheena on ruoka. Tarkemmin sanoen kuvaan tulee satoja ruokalajeja ja raaka-aineita. Ruoka valittiin kohteeksi, koska superlähikuvissa ruoka näyttää usein kiinnostavalta ja tunnistamattomalta.
GIGAmacro ottaa vastaan ehdotuksia siitä mitä ruoka-aineita kuvaan pitäisi sisällyttää. Ehdotuksia voi tehdä Twitterissä hashtagilla #terabite.
Kaikki #terabitellä merkityt tviitit on myös luvattu sisällyttää lopullisen kuvan reunaan luettavaksi. Oletettavasti jotain karsintaa kuitenkin harrastetaan, sillä tämähän on selvä kutsu lapsellisille alatyylin ilmaisuille.
Kuva on määrä rakentaa käyttäen kolmea GIGAmacron valmistamaa Magnify² -järjestelmää. Järjestelmä koostuu Canon 5D Mk III -järjestelmäkameran rungosta, Canon MPE-65 -makrolinssistä, Canon M-24EX Twin Macro Lite -salamasta, sekä näihin tarvittavista jalustoista ja muista rakenteista.
Varsinainen lopullinen kuva kasataan 619 000:sta erillisestä valokuvasta. Kuvattava alue on yhteensä peräti 24 metrin pituinen. Kuvaamiseen pitää käyttää aikaa yhteensä 3,3 vuorokautta, jos mikään ei mene pieleen.